Diari Oficial de la Generalitat Valenciana


Sumari del DOGV 9763, del 10-01-2024 (2023/13659)

RESOLUCIÓ de 13 de desembre de 2023, del Servei de Relacions Laborals i Gestió de Programes, per la qual es disposen el registre i la publicació del text del conveni col·lectiu d'empreses elaboradores i comercialitzadores de fruita seca de les províncies de València i Castelló.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9763

Data del DOGV
:   10-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/13565


Data del document
:   13-12-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * conveni col·lectiu

RESOLUCIÓ de 13 de desembre de 2023, del Servei de Relacions Laborals i Gestió de Programes, per la qual es disposen el registre i la publicació del text del conveni col·lectiu d'empreses elaboradores i comercialitzadores de fruita seca de les províncies de València i Castelló. [2023/13453]  
Vist el text del Conveni col·lectiu d'empreses elaboradores i comercialitzadores de fruita seca de les províncies de València i Castelló, codi 84889060656587, subscrit per la comissió negociadora, integrada esta, d'una part, per la Federació Empresarial d'Agroalimentació de la Comunitat Valenciana (FEDACOVA), i d'una altra, per la part social, composta per la Confederació Sindical de Comissions Obreres del País Valencià (CCOO PV) i per la Unió General de Treballadors del País Valencià (UGT-PV), i de conformitat amb el que establix l'article 90, apartats 2 i 3, de l'Estatut dels Treballadors (aprovat per Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors), en l'article 2.1.a del Reial decret 713/2010, de 28 de maig, sobre registre i depòsit de convenis i acords col·lectius de treball, i en l'article 3 de l'Ordre 37/2010, de 24 de setembre, de la Conselleria d'Economia, Hisenda i Ocupació, per la qual es crea el Registre de la Comunitat Valenciana de Convenis i Acords Col·lectius de Treball, este Servei de Relacions Laborals i Gestió de Programes, d'acord amb el que s'estableix en l'article 51.1 de l'Estatut d'Autonomia de la Comunitat Valenciana, en l'article 17 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resol:  
  
  
Primer  
Ordenar-ne la inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora i el depòsit del text del conveni.  
  
Segon  
Disposar-ne la publicació en el Diari Oficial de la Generalitat Valenciana.  
  
València, 13 de desembre de 2023.- La cap del Servei de Relacions Laborals i Gestió de Programes: Aurora Valero Alcaraz.  
  
  
CONVENI COL·LECTIU D'EMPRESES ELABORADORES I COMERCIALITZADORES DE FRUITA SECA DE LES PROVÍNCIES DE VALÈNCIA I CASTELLÓ  
  
(Codi: 63024270412866)  
Índex  
Article 1. Parts negociadores  
Article 2. Àmbit funcional i territorial  
Article 3. Àmbit personal  
Article 4. Àmbit temporal i denúncia  
Article 5. Vinculació a la totalitat  
Article 6. Accés a l'ocupació  
Article 7. Política de contractació  
Article 8. Contracte fix discontinu  
Article 9. Procediment per a informar sobre l'existència de llocs de treball vacants  
Article 10. Jubilació parcial  
Article 11. Contracte formatiu  
Article 12. Treball a distància  
Article 13. Període de prova  
Article 14. Cessament de les persones treballadores  
Article 15. Organització del treball  
Article 16. Formació professional  
Article 17. Sistema de classificació professional  
Article 18. Factors d'enquadrament  
Article 19. Grups professionals  
Grup professional 5  
Grup professional 4  
Grup professional 3  
Grup professional 2  
Grup professional 1  
Article 20. Mobilitat funcional  
Article 21. Jornada de treball  
Article 22. Calendari laboral  
Article 23. Registre de jornada  
Article 24. Vacances  
Article 25. Retribució de les vacances  
Article 26. Permisos  
Article 29. Adaptacions de la duració i distribució de la jornada de treball, en l'ordenació del temps de treball i en la forma de prestació, per motius de conciliació de la vida familiar i laboral  
Article 30. Hores extraordinàries  
Article 31. Estructura retributiva  
Article 32. Complements salarials  
Article 33. Condicions més beneficioses  
Article 34. Pagues extraordinàries  
Article 35. Quantia i actualització salarial  
Primer. Retribucions  
Segon. Actualització  
Article 36. Nocturnitat  
Article 37. Seguretat Social complementària  
Article 38. Comissió sectorial de salut laboral   
Article 39. Equip de treball  
Article 40. Crèdit horari  
Article 41. Procediment sancionador  
Article 42. Faltes  
A) Són faltes lleus  
B) Són faltes greus  
C) Són faltes molt greus  
Article 43. Prescripció de les faltes  
Article 44. Aplicació de les sancions  
Article 45. Comissió paritària  
Article 46. Inaplicació del conveni col·lectiu  
Article 47. Procediment per al coneixement i resolució de les discrepàncies després de la finalització del període de consultes en matèria d'inaplicació del conveni col·lectiu  
Article 48. Seguiment de les condicions de treball en el sector  
Article 49. Igualtat efectiva entre dones i homes en l'àmbit laboral  
Article 50. Actuacions enfront de l'assetjament en l'àmbit laboral 26  
Disposició addicional primera. Compromisos sobre l'adequació normativa del conveni col·lectiu  
Disposició addicional segona sobre actuació de la comissió paritària en matèria de classificació professional  
Disposició transitòria sobre classificació professional  
Annex I. Model de consulta sobre classificació professional  
Annex II. Model de denúncia situacions d'assetjament  
  
  
CAPÍTOL I. ÀMBIT D'APLICACIÓ  
  
Article 1. Parts negociadores  
El present conveni ha sigut subscrit, d'una part, per la Federació Empresarial d'Agroalimentació de la Comunitat Valenciana (FEDACOVA), en representació de les empreses, i d'una altra part, en representació de les persones treballadores, per la Federació d'Indústria, Construcció i Agro del País Valencià (UGT-FICA-PV) i de CCOO INDÚSTRIA-PV.  
  
Article 2. Àmbit funcional i territorial  
1. Es regiran pel present conveni totes les empreses els centres de treball de les quals es troben a les províncies de Castelló i de València, qualsevol que fora la seua dimensió o naturalesa jurídica, que es dediquen a l'elaboració, o a la venda, o a totes dues activitats conjuntament de fruita seca i tramussos, així com qualsevol altre producte assimilable a estos, qualsevol que siga la seua forma i modalitat.  
  
2. Amb caràcter enunciatiu i no exhaustiu, l'àmbit d'aplicació del present conveni es referix als següents CNAE:  
 1089. Elaboració d'altres productes alimentosos n.c.o.p.  
 4639. Comerç a l'engròs, no especialitzat, de productes alimentosos, begudes i tabac.  
 4621. Comerç a l'engròs de cereals, tabac en branca, sements i aliments per a animals.  
  
Article 3. Àmbit personal  
1. Es regiran pel present conveni totes les persones treballadores al servici de les empreses afectades pel present conveni col·lectiu.  
  
2. S'exclouen de l'àmbit personal els supòsits previstos en l'article 1.3 de l'Estatut dels Treballadors. El personal vinculat a l'empresa per un contracte laboral especial de l'article 2 de l'Estatut dels Treballadors es regirà per la seua regulació específica i pel que es disposa en el seu contracte individual.  
  
Article 4. Àmbit temporal i denúncia  
1. El present conveni col·lectiu entrarà en vigor el dia 1 de gener de 2023 i expirarà, amb caràcter general, el dia 31 de desembre de 2026.  
  
2. El conveni col·lectiu es prorrogarà d'any en any si, amb una antelació d'almenys un mes a la data d'expiració, no és denunciat per alguna de les parts mitjançant comunicació escrita, de la qual l'altra part justificarà recepció, i remetrà còpia per al seu registre a l'autoritat laboral.  
  
3. En el termini màxim d'un mes a partir de la recepció de la comunicació, es procedirà a constituir la comissió negociadora; la part receptora de la comunicació haurà de respondre a la proposta de negociació i totes dues parts establiran un calendari o pla de negociació, i esta s'haurà d'iniciar en un termini màxim de quinze dies a comptar des de la constitució de la comissió negociadora.  
Durant les negociacions per a la renovació del present conveni col·lectiu es mantindrà la seua vigència, que es prolongarà igualment mentre es complixen els tràmits establits en el següent apartat.  
4. Transcorreguts dos anys des que es va produir la denúncia sense que s'haja aconseguit un acord per a substituir el conveni vençut, les parts decidiran sobre el seu sotmetiment bé a l'arbitratge recollit en el present conveni o als mecanismes previstos en el VII Acord de Solució Autònoma de Conflictes Laborals de la Comunitat Valenciana o norma que el substituïsca.  
  
Article 5. Vinculació a la totalitat  
El conjunt de drets i obligacions, pactats en el present conveni, constituïx un tot indivisible, per consegüent, en el cas que parcialment o totalment algun article del present conveni quedara sense validesa, la comissió negociadora procedirà a esmenar les deficiències observades, i si no hi haguera mutu acord, les parts decidiran sobre el seu sotmetiment bé a l'arbitratge recollit en el present conveni o als mecanismes previstos en el VII Acord de Solució Autònoma de Conflictes Laborals de la Comunitat Valenciana o norma que el substituïsca.  
  
  
CAPÍTOL II. CONTRACTACIÓ  
  
Article 6. Accés a l'ocupació  
Sense perjudici del que establisquen els plans d'igualtat elaborats d'acord amb el que es disposa en la Llei orgànica 3/2007, de 22 de març, per a la igualtat efectiva de dones i homes, l'accés a l'ocupació respectarà en tot cas els principis constitucionals d'igualtat d'oportunitats en l'accés a l'ocupació i no discriminació.  
  
Article 7. Política de contractació  
1. Les parts signants manifesten la seua clara i decidida voluntat per la seguretat i la qualitat del treball en el sector, i és propòsit d'ambdues el foment de l'estabilitat en l'ocupació, mitjançant el desenvolupament de polítiques de recursos humans tendents a l'adequació de la contractació i transformació de la plantilla en contractes de caràcter indefinit.  
  
Igualment, es prioritzarà la formalització dels contractes de treball regulats en el present conveni per part de les empreses enfront d'altres modalitats d'intermediació en el mercat laboral, a fi de promoure el desenvolupament professional i l'estabilitat en l'ocupació.  
2. En l'àmbit de les relacions entre l'empresa i la representació legal de les persones treballadores, així com si és el cas amb les seccions sindicals s'impulsarà l'establiment de mecanismes per al seguiment de les polítiques d'ocupació que, en tot cas, tendiran a garantir l'estabilitat en este.  
3. Com a mesura per a fomentar l'ocupabilitat juvenil s'acorda l'extinció del contracte prevista en la disposició addicional 10 de l'Estatut dels Treballadors exclusivament en aquells supòsits en els quals les persones treballadores afectades complisquen els requisits exigits per la normativa de seguretat social per a tindre dret al 100 % de la pensió ordinària de jubilació en la seua modalitat contributiva. Esta mesura es vincula a objectius coherents de política d'ocupació, com ara la millora de l'estabilitat en l'ocupació; per a això es transformarà un contracte temporal en indefinit per cada extinció produïda per esta causa, o bé es realitzarà una nova contractació per al mateix o diferent lloc de treball que ocupava la persona treballadora el contracte laboral de la qual s'extingisca per esta via. En tot cas, s'informarà la representació legal de les persones treballadores de l'adopció de la mesura.  
  
  
Article 8. Contracte fix discontinu  
1. La crida del personal fix discontinu es realitzarà d'acord amb els pactes existents en les empreses, i en defecte d'això d'acord amb els següents criteris objectius i formals:  
A. La crida es realitzarà durant la campanya en funció de les necessitats que hi haja d'este personal en temps i nombre. La finalització de la crida es produirà segons disminuïsquen i/o acaben les necessitats d'este personal durant la campanya.  
B. L'ordre de crida es produirà entre el personal fix discontinu del grup professional, que es necessite. A este efecte es tindrà en consideració l'antiguitat de la persona treballadora, les exigències tècniques del lloc de treball a cobrir i les necessitats productives i organitzatives del centre de treball, departament i/o secció.  
C. La crida del personal fix discontinu es farà amb una antelació, almenys, de 5 dies naturals a la data prevista per a la incorporació al treball, llevat que no siga possible per raons productives.  
  
2. La crida haurà de realitzar-se per algun dels següents mitjans, a fi que siga possible deixar constància de la deguda notificació a la persona interessada amb les indicacions necessàries de les condicions de la seua incorporació:  
A. Per escrit, sempre que la persona treballadora designe un domicili postal al qual remetre la crida i es comprometa a comunicar, en el termini dels dos dies naturals següents, qualsevol canvi en este.  
  
B. Per correu electrònic, sempre que la persona treballadora designe un compte al qual remetre la crida i es comprometa a comunicar, en el termini dels dos dies naturals següents, qualsevol canvi en este.  
  
C. Per servici de missatges curts (SMS), sempre que la persona treballadora designe un número de telèfon mòbil al qual remetre la crida i es comprometa a comunicar, en el termini dels dos dies naturals següents, qualsevol canvi en este.  
La designació del mitjà de crida, així com les seues actualitzacions, es faran constar en el contracte de treball o en document annex a este, i la persona treballadora haurà de contestar pel mateix mitjà, a fi de justificar la recepció de la crida efectuada per l'empresa.  
  
3. La persona treballadora que reba la crida haurà de respondre en els dos dies naturals següents pel mateix mitjà en el qual s'haja efectuat, a fi de confirmar la seua incorporació.  
4. L'empresa traslladarà a la representació legal de les persones treballadores, amb la suficient antelació, a l'inici de cada any natural, un calendari amb les previsions de crida anual, així com les dades de les altes efectives de les persones fixes discontínues una vegada es produïsquen.  
  
Article 9. Procediment per a informar sobre l'existència de llocs de treball vacants  
1. A fi de garantir a les persones amb contractes fix discontinu, a temps parcial, de duració determinada o temporals, inclosos els contractes formatius, les mateixes oportunitats d'accedir a llocs permanents que a les altres persones treballadores, l'empresa, d'acord amb les seues previsions en matèria d'ocupació, haurà d'informar sobre l'existència de llocs de treball vacants.  
2. Els anuncis seran remesos per l'empresa a la representació legal de les persones treballadores, sense perjudici de la seua publicació en el tauler d'anuncis previst en l'article 81 de l'Estatut dels Treballadors durant almenys cinc dies naturals, i en estos s'inclourà, com a contingut mínim, la informació relativa a la jornada i horari dels llocs de treball vacants, i als requisits professionals per al seu acompliment.  
  
3. Per a donar contestació a les sol·licituds de conversió voluntària que es formulen, s'estarà al que es disposa en el pla d'igualtat de l'empresa, i en defecte d'això, quan no hi haja pacte d'empresa sobre aquest tema, al temps de servicis efectivament prestats i a la formació acreditada per cada sol·licitant.  
4. De la contestació de les sol·licituds, que serà motivada, es donarà trasllat a la representació legal de les persones treballadores.  
  
Article 10. Jubilació parcial  
1. En matèria de jubilació parcial s'estarà a la normativa legal vigent a cada moment, i s'aplicaran les seues previsions de mutu acord entre empresa i persona treballadora.  
2. Les sol·licituds de jubilació parcial amb contracte de relleu, que es formulen a partir de la data de publicació del present conveni col·lectiu per part de les persones que complisquen els requisits exigits legalment per a acollir-se a esta fórmula, seran ateses per part de les empreses quan concórreguen els següents requisits:  
a) Que la sol·licitud es formule per escrit amb una antelació d'almenys sis mesos respecte de la data de jubilació parcial.  
b) Que l'edat de la persona sol·licitant, en el moment d'accedir a la jubilació parcial, no siga inferior a 64 anys.  
c) Que es manifeste per part de la persona sol·licitant el compromís irrevocable d'accedir a la jubilació completa una vegada finalitzat el període de relleu.  
Quan concórreguen els anteriors requisits, l'empresa haurà de formalitzar amb efectes des de la data de jubilació parcial sol·licitada, el contracte de relleu de caràcter indefinit i a temps complet previst legalment.  
3. La comissió negociadora del present conveni col·lectiu es reunirà per a revisar les previsions de l'apartat 2 del present article en el marc del que s'estableix en el capítol IV del V Acord per a l'Ocupació i la Negociació Col·lectiva (V AENC) i de les modificacions que es produïsquen a conseqüència del que es preveu en la disposició addicional primera del Reial Decret llei 2/2023, de 16 de març, de mesures urgents per a l'ampliació de drets dels pensionistes, la reducció de la bretxa de gènere i l'establiment d'un nou marc de sostenibilitat del sistema públic de pensions.  
  
Article 11. Contracte formatiu  
1. El contracte formatiu tindrà per objecte la formació en alternança amb el treball retribuït per compte d'altri en els termes establits en l'apartat 2, o l'acompliment d'una activitat laboral destinada a adquirir una pràctica professional adequada als corresponents nivells d'estudis, en els termes establits en l'apartat 3.  
2. El contracte de formació en alternança, que tindrà per objecte compatibilitzar l'activitat laboral retribuïda amb els corresponents processos formatius en l'àmbit de la formació professional, els estudis universitaris o del catàleg d'especialitats formatives del Sistema Nacional d'Ocupació, es realitzarà d'acord amb les regles establides en l'article 11 de l'Estatut dels Treballadors amb les següents especialitats:  
  
a) La retribució no podrà ser inferior al 65 per cent el primer any ni al 85 per cent el segon, respecte de la fixada en conveni per al grup professional corresponent a les funcions exercides, en proporció al temps de treball efectiu. En cap cas la retribució podrà ser inferior al salari mínim interprofessional en proporció al temps de treball efectiu.  
  
b) Sempre que ho permeta el desenvolupament reglamentari de la llei i així estiga establit en el pla individual formatiu en l'empresa, els temps dedicats a la formació teòrica podran concentrar-se al llarg de la duració del contracte.  
3. El contracte formatiu per a l'obtenció de la pràctica professional adequada al nivell d'estudis es regirà pel que s'estableix en l'article 11 de l'Estatut dels Treballadors.  
La retribució dels contractes no podrà ser inferior al huitanta-cinc per cent respecte de la fixada en conveni per al grup professional corresponent a les funcions exercides, en proporció al temps de treball efectiu. En cap cas la retribució podrà ser inferior al salari mínim interprofessional en proporció al temps de treball efectiu.  
  
  
Article 12. Treball a distància  
1. Serà aplicable el que es preveu en la Llei 10/2021, de 9 de juliol, de treball a distància, i a este efecte, les organitzacions signants d'este conveni col·lectiu entenen que l'àmbit natural on han de ser negociades les condicions sobre el treball a distància i teletreball, és l'empresa, però ateses les especificitats del sector, això és, l'existència de gran nombre de pimes i micropimes, en les quals el teletreball o treball a distància pot tindre escassa implementació i a fi de facilitar l'accés al teletreball per a les persones treballadores i les empreses, les parts acorden establir els criteris generals d'aplicació a falta d'acord que es detallen en el present article.  
2. El treball a distància serà voluntari per a la persona treballadora i per a l'ocupadora i requerirà la signatura de l'acord individual de treball a distància, que haurà de respectar els acords d'empresa que puguen subscriure's sobre esta específica matèria amb la representació de les persones treballadores.  
Quan el treball a distància no forme part de la descripció inicial del lloc de treball serà reversible tant per a l'empresa com per a la persona treballadora, i haurà d'haver-hi el preavís previst en qualsevol dels acords individuals o col·lectius previstos en este apartat o, en defecte d'això, 30 dies naturals.  
3. Per a la modificació del lloc de treball inicialment designat en l'acord individual de treball a distància serà necessari l'acord exprés d'empresa i persona treballadora.  
4. L'avaluació de riscos únicament ha d'arribar a la zona habilitada per a la prestació de servicis i no s'estén a la resta de zones de l'habitatge o del lloc triat per al desenvolupament del treball a distància.  
  
Quan l'obtenció de tota la informació sobre els riscos als quals està exposada la persona que treballa a distància, exigira la visita per part de qui tinguera competències en matèria preventiva al lloc en el qual es desenvolupa el treball a distància, haurà d'emetre's informe escrit que justifique este aspecte que s'entregarà a la persona treballadora i a les delegades i delegats de prevenció. La visita esmentada requerirà, en qualsevol cas, el permís de la persona treballadora, si es tracta del seu domicili o del d'una tercera persona física.  
Si no es concedix este permís, el desenvolupament de l'activitat preventiva per part de l'empresa podrà efectuar-se sobre la base de la determinació dels riscos que es derive de la informació arreplegada de la persona treballadora segons les instruccions del servici de prevenció.  
5. En matèria de dotació de mitjans, equips i eines i compensació econòmica, aspectes als quals es referixen, respectivament, els articles 11 i 12 de la 10/2021, de 9 de juliol, de treball a distància, i es remet per a la seua regulació òptima als acords individuals o col·lectius que puguen subscriure's sobre aquest tema en l'àmbit de les empreses.  
  
No obstant això, en relació amb la compensació econòmica, en absència de regulació expressa sobre aquest tema en els citats acords, la quantitat a abonar serà de trenta-cinc euros (35,00 €) bruts mensuals en concepte de «compensació treball distància».  
Esta quantitat té naturalesa extra salarial i està referida a persones treballadores a jornada completa i que desenvolupen el 100 per 100 de la seua jornada de treball en règim de treball a distància, per la qual cosa en situacions de treball a temps parcial i/o percentatges inferiors de treball a distància s'abonarà la quantitat proporcional que corresponga.  
S'entendrà que esta quantitat compensa la persona treballadora per tots els conceptes vinculats al desenvolupament de treball a distància i únicament s'abonarà a les persones que presten servicis sota esta modalitat amb caràcter regular de conformitat amb les definicions legals vigents a cada moment.  
6. Les persones treballadores a distància tindran els mateixos drets col·lectius que la resta de persones treballadores de l'empresa i estaran sotmesos a les mateixes condicions de participació i elegibilitat en les eleccions per a les instàncies representatives de les persones treballadores o que prevegen una representació de les persones treballadores.  
  
7. Les persones que fan treball a distància des de l'inici de la relació laboral durant la totalitat de la seua jornada tindran prioritat per a ocupar llocs de treball que es realitzen totalment o parcialment de manera presencial. A este efecte, l'empresa informarà estes persones que treballen a distància i a la representació legal de les persones treballadores dels llocs de treball vacants de caràcter presencial que es produïsquen.  
  
8. Les empreses informaran anualment, a sol·licitud de la representació de les persones treballadores, dels llocs de treball susceptibles de realitzar-se sota la modalitat de treball a distància.  
  
Article 13. Període de prova  
Podrà concertar-se per escrit un període de prova la duració del qual no podrà excedir de sis mesos per als tècnics titulats/tècniques titulades, ni de dos mesos per a les altres persones treballadores. En les empreses de menys de vint-i-cinc persones treballadores el període de prova no podrà excedir de tres mesos per a les persones treballadores que no siguen tècnics titulats/tècniques titulades.  
En el supòsit dels contractes temporals de duració determinada concertats per temps no superior a sis mesos, el període de prova no podrà excedir d'un mes.  
  
Article 14. Cessament de les persones treballadores  
El personal comprés en el present conveni que es propose que cesse voluntàriament en el servici d'una empresa haurà de comunicar-ho per escrit a l'adreça d'esta, almenys amb 15 dies d'anticipació a la data en què s'haja de deixar de prestar servici.  
L'incompliment per part de la persona treballadora del preavís amb la indicada anticipació donarà dret a l'empresa a descomptar de la liquidació d'este l'import equivalent al salari d'un dia per cada dia de retard en l'avís.  
  
  
CAPÍTOL III. CONTINGUT GENERAL DE LA RELACIÓ LABORAL  
  
Article 15. Organització del treball  
1. L'organització i direcció tècnica, pràctica de l'activitat laboral, és facultat de la direcció de l'empresa, amb subjecció a les disposicions legals aplicables i amb la participació de la representació de les persones treballadores en el seguiment dels mesuraments de productivitat.  
  
Per a la seua anàlisi, les seccions sindicals de les centrals signants del present conveni col·lectiu podran designar les persones assessores externes que estimen convenient.  
2. L'organització del treball té per objecte aconseguir en l'empresa un nivell adequat de productivitat basat en l'òptima utilització dels recursos humans, materials i tècnics. Això només és possible amb una actitud activa i responsable de les parts signants d'este conveni.  
  
3. La mecanització, el progrés tècnic i la innovació hauran d'orientar-se al fet que la productivitat i competitivitat en les empreses siga adequada, de manera que contribuïsquen a previndre una evolució negativa d'estes i a millorar la seua situació i perspectives a través d'una organització més adequada dels seus recursos, que afavorisquen la seua posició competitiva en el mercat i, si és el cas, una millor resposta a les exigències de la demanda, com a garantia de manteniment de l'ocupació i per a la millora de les condicions de treball.  
  
Article 16. Formació professional  
Les parts que subscriuen el conveni col·lectiu s'adherixen als continguts del sistema de formació professional contínua vigent, a fi de promoure el desenvolupament professional i personal dels treballadors/treballadores, contribuint amb això a l'eficàcia econòmica, competitivitat i, en definitiva a la prosperitat de l'empresa.  
La representació legal dels treballadors/treballadores serà informada de les accions formatives que durà a terme cada empresa.  
  
CAPÍTOL IV. CLASSIFICACIÓ PROFESSIONAL  
  
Article 17. Sistema de classificació professional  
1. Amb efectes des de 01.01.2024, les persones treballadores que presten els seus servicis en les empreses incloses en l'àmbit del present conveni col·lectiu seran classificades en atenció a les seues aptituds professionals, titulacions i contingut general de la prestació.  
2. La classificació es realitza en grups professionals, per interpretació i aplicació dels factors de valoració i per les tasques i funcions bàsiques més representatives que desenvolupen les persones treballadores.  
  
3. La mobilitat funcional es produirà dins del grup, amb el límit de la idoneïtat i aptitud necessària per a l'acompliment de les tasques que s'encomanen a la persona treballadora en cada lloc de treball, amb la realització prèvia, si això fora necessari, de processos simples de formació i adaptació.  
4. Per acord entre la persona treballadora i l'empresa s'establirà el contingut de la prestació laboral objecte del contracte de treball, així com la seua pertinença a un dels grups professionals previstos en este conveni.  
5. Quan s'acorde la polivalència funcional o la realització de funcions pròpies de més d'un grup, l'equiparació es realitzarà en virtut de les funcions que s'exercisquen durant major temps.  
  
Article 18. Factors d'enquadrament  
1. L'enquadrament de les persones treballadores incloses en els àmbits d'aplicació del present conveni col·lectiu dins de l'estructura professional pactada i, per consegüent, l'assignació a cadascun d'estos d'un determinat grup professional serà el resultat de la conjunta ponderació dels següents factors: coneixements, experiència, iniciativa, autonomia, responsabilitat, comandament, i complexitat.  
2. En la valoració dels factors anteriorment esmentats es tindrà en compte:  
a) Coneixements i experiència: Factor per a la valoració del qual es tindrà en compte, a més de la formació bàsica necessària per a complir correctament les comeses, l'experiència adquirida i la dificultat per a l'adquisició d'estos coneixements i experiència.  
b) Iniciativa: Factor per a la valoració del qual es tindrà en compte el grau de seguiment a normes o directrius per a l'execució de tasques o funcions.  
c) Autonomia: Factor per a la valoració del qual es tindrà en compte el grau de dependència jeràrquica en l'acompliment de les tasques o funcions que es desenvolupen.  
d) Responsabilitat: Factor per a la valoració del qual es tindrà en compte el grau d'autonomia d'acció de la persona titular de la funció, el nivell d'influència sobre els resultats i la rellevància de la gestió sobre els recursos humans, tècnics i productius.  
e) Comandament: Factor per a la valoració del qual es tindrà en compte el grau de supervisió i ordenació de les funcions i tasques, la capacitat d'interrelació, les característiques del col·lectiu i el nombre de persones sobre les quals s'exercix el comandament.  
f) Complexitat: Factor per a la valoració del qual es tindrà en compte el número i el grau d'integració dels diversos factors abans enumerats en la tasca o lloc encomanat.  
3. Els grups professionals tenen un caràcter merament enunciatiu, sense que les empreses estiguen obligades a preveure en la seua estructura organitzativa tots i cadascun d'estos, i es podrà si és el cas, establir-se les corresponents assimilacions. Igualment, mitjançant acord entre l'empresa i la representació legal de les persones treballadores, podrà establir-se l'adequació de les figures professionals existents en esta al nou sistema de classificació professional sectorial.  
4. En la disposició transitòria del present conveni col·lectiu s'establix l'enquadrament de les figures professionals amb vigència fins a 31.12.2023, en els grups professionals del nou sistema de classificació professional sectorial a aplicar des de 01.01.2024.  
5. Igualment, en la disposició transitòria del present conveni col·lectiu es determinen els terminis, a comptar des de la seua publicació, perquè les figures professionals vinculades al temps de permanència, promocionen al grup professional de destinació.  
  
Article 19. Grups professionals  
Grup professional 5  
1. Criteris generals: Tasques que consistixen en operacions realitzades seguint instruccions concretes, clarament establides o un mètode de treball precís, amb alt grau de supervisió, que normalment exigixen coneixements professionals de caràcter elemental i d'un període breu d'adaptació.  
2. Formació: Titulació o coneixements adquirits en l'acompliment de la seua professió equivalents a Graduat Escolar, Educació Secundària Obligatòria o Formació Professional de Grau Bàsic.  
Grup professional 4  
1. Criteris generals: Tasques consistents en l'execució d'operacions que, encara que es realitzen sota instruccions precises, requerisquen adequats coneixements professionals i aptituds pràctiques i la responsabilitat de les quals està limitada per una supervisió directa o sistemàtica.  
2. Formació: Titulació o coneixements adquirits en l'acompliment de la seua professió equivalents a Educació General Bàsica o Formació Professional de Grau Bàsic, complementada amb formació específica en el lloc de treball.  
Grup professional 3  
1. Criteris generals: Treballs d'execució autònoma d'operacions que exigisquen, habitualment, iniciativa per part de les persones treballadores que els exercixen, comportant, sota supervisió, la responsabilitat d'estos i podent ser ajudats per un altre o altres treballadors/treballadores.  
2. Formació: Titulació o coneixements adquirits en l'acompliment de la seua professió equivalent a Formació Professional de Grau Superior o Formació Professional de Grau Mitjà, complementada amb formació específica en el lloc de treball.  
Grup professional 2  
1. Criteris generals: Funcions que suposen la integració, coordinació i supervisió de tasques diverses, realitzades per un conjunt de col·laboradors/col·laboradores.  
Tasques complexes però homogènies que, podent implicar responsabilitat de comandament, tenen contingut intel·lectual o d'interrelació humana, en un marc d'instruccions generals de complexitat tècnica.  
  
2. Formació: Titulació o coneixements adquirits en l'acompliment de la seua professió equivalents a estudis de Batxillerat o Formació Professional de Grau Superior, completada amb una formació específica en el lloc de treball.  
Grup Professional 1  
1. Criteris generals: Funcions que suposen la realització de tasques tècniques complexes i heterogènies, amb objectius globals definits i alt grau d'exigència en autonomia, iniciativa i responsabilitat.  
  
Funcions que suposen la integració, coordinació i supervisió de funcions, realitzades per un conjunt de col·laboradors/col·laboradores.  
S'inclouen també en este grup professional funcions que suposen responsabilitat completa per la gestió d'una o diverses àrees funcionals de l'empresa, a partir de directrius generals molt àmplies directament emanades de la mateixa direcció, a la qual han de donar compte de la seua gestió.  
Funcions que suposen la realització de tasques tècniques de més alta complexitat i fins i tot la participació en la definició dels objectius concrets a aconseguir en el seu camp, amb molt alt grau d'autonomia, iniciativa i responsabilitat en este càrrec d'especialitat tècnica.  
2. Formació: Titulació o coneixements adquirits en l'acompliment de la seua professió equivalents a estudis universitaris, completada amb una experiència dilatada en el seu sector professional, completada amb una formació específica en el lloc de treball.  
  
Article 20. Mobilitat funcional  
La realització de funcions de superior o inferior grup es farà d'acord amb el que es disposa en l'article 39 de l'Estatut dels Treballadors.  
  
  
CAPÍTOL V. ORDENACIÓ DEL TEMPS DE TREBALL  
  
Article 21. Jornada de treball  
1. La jornada laboral del present conveni en còmput anual queda establida en 1.792 hores per a l'any 2023.  
A partir de l'1 de gener de 2024 la jornada laboral del present conveni en còmput anual queda establida en 1.784 hores.  
2. La duració de la jornada setmanal serà de quaranta hores setmanals de treball efectiu de mitjana en còmput anual.  
3. S'entendrà per jornada partida aquella en què hi haja una interrupció d'una hora com a mínim.  
4. Els pactes sobre jornada en les empreses es regiran per les seues normes.  
  
Article 22. Calendari laboral  
1. Cada any l'empresa confeccionarà, amb negociació prèvia amb la representació legal de les persones treballadores, l'obligatori calendari laboral d'acord amb la normativa legal vigent a cada moment.  
  
2. El calendari laboral serà exposat en cada centre de treball amb almenys dos mesos d'anterioritat a l'inici del primer període de vacances que s'hi establisca, i sempre abans del vint-i-huit de febrer de l'any en curs.  
  
Article 23. Registre de jornada  
En aplicació del que es preveu en l'article 34.9 de l'Estatut dels Treballadors, les empreses afectades pel present conveni col·lectiu garantiran el registre de jornada diari de totes les persones treballadores vinculades a estes mitjançant una relació laboral ordinària.  
Les empreses estaran obligades a conservar els registres de jornada realitzats durant quatre anys, que romandran a la disposició de les persones treballadores, dels seus representants legals i de la Inspecció de Treball i Seguretat Social.  
D'acord amb el que es disposa en l'article 64.9 de l'Estatut dels Treballadors, els registres de jornada formaran part dels drets d'informació de la representació legal de les persones treballadores amb la periodicitat que s'establisca.  
La Representació Legals de les persones treballadores haurà de guardar l'oportuna reserva i protegir les dades posades a la seua disposició d'acord amb la normativa vigent de protecció de dades personals, així com amb el que s'estableix en l'article 65.2 de l'Estatut dels Treballadors.  
El sistema de registre de jornada existent en l'empresa serà d'obligat compliment per part de les persones treballadores.  
Haurà de tindre's en compte que, les persones treballadores a distància, activitat comercial, comandaments intermedis, llocs directius, etc. poden prestar servicis sota diferents fórmules de flexibilitat, així com amb capacitat d'autoorganització del temps de treball, implicant això últim l'existència de temps de compensació per possibles excessos de jornada diaris autogestionats per les mateixes persones treballadores, i s'haurà de respectar la regulació aplicable en matèria d'hores extraordinàries.  
  
Article 24. Vacances  
1. Tot el personal subjecte al present conveni gaudirà de trenta-un dies naturals o 23 laborables de vacances a fixar en la planificació anual de les vacances que s'elaborarà de comú acord entre l'empresa i la representació de les persones treballadores d'acord amb els següents criteris:  
a) La persona treballadora coneixerà les dates que li corresponguen dos mesos abans, almenys, del començament del gaudi.  
b) A falta d'acord, es podrà fraccionar el gaudi de les vacances anuals en dos períodes. Els dos s'iniciaran en dilluns.  
c) Les festes laborals de caràcter retribuït i no recuperable regulades en l'article 37.2 de l'Estatut dels Treballadors que coincidisquen amb el gaudi de les vacances no computaran com a tals.  
2. Quan no hi haja en l'empresa representació de les persones treballadores, el calendari de vacances es fixarà de comú acord entre l'empresa i la persona treballadora, de conformitat amb els criteris establits en l'apartat anterior.  
3. Quan el període de vacances fixat en el calendari de vacances coincidisca en el temps amb una incapacitat temporal derivada de l'embaràs, el part o la lactància natural o amb el període de suspensió del contracte de treball previst en l'article 48.4 i 48.bis de l'Estatut dels Treballadors, es tindrà dret a gaudir les vacances en data diferent a la de la incapacitat temporal o a la del gaudi del permís que per aplicació d'este precepte li corresponguera, en finalitzar el període de suspensió, encara que haja acabat l'any natural a què corresponguen.  
  
En el cas que el període de vacances coincidisca amb una incapacitat temporal per contingències diferents a les assenyalades en el paràgraf anterior que impossibilite la persona treballadora a gaudir-les, totalment o parcialment, durant l'any natural a què corresponen, la persona treballadora podrà fer-ho una vegada finalitze la seua incapacitat i sempre que no hagen transcorregut més de díhuit mesos a partir del final de l'any en què s'hagen originat.  
  
Article 25. Retribució de les vacances  
La remuneració del període de vacances serà la mitjana de les retribucions percebudes per la persona treballadora en els tres mesos d'activitat previs al començament d'estes. En cas que les comissions sobre les vendes s'hagueren generat en períodes superiors al mes, la mitjana corresponent a este concepte es calcularà atenent el període de la seua meritació. Queden excloses de la mitjana, en tot cas, les dietes o altres conceptes extrasalarials i les hores extraordinàries.  
  
  
Article 26. Permisos  
La persona treballadora, previ avís i justificació, podrà absentar-se del treball, amb dret a remuneració, per algun dels motius i pel temps següent:  
1. Quinze dies naturals en cas de matrimoni o registre de parella de fet.  
2. En cas de naixement de fill/a/adopció, aquelles persones que no complisquen els requisits per a accedir a la prestació per naixement de fill/a de la Seguretat Social, disposaran de tres dies.  
3. Tres dies per la defunció de familiars de primer grau per consanguinitat o afinitat.  
Quan amb este motiu la persona treballadora necessite fer un desplaçament a este efecte, el termini s'ampliarà en un dia, i si este desplaçament és de més de 150 quilòmetres de distància des del punt de residència al de destinació, el permís s'ampliarà en un dia més.  
4. En altres casos de defunció s'estarà al que es preveu en l'Estatut dels Treballadors.  
5. Cinc dies per accident o malaltia greus, hospitalització o intervenció quirúrgica sense hospitalització que requerisca repòs domiciliari del cònjuge o de la cònjuge, parella de fet o parents fins al segon grau per consanguinitat o afinitat, inclòs el o la familiar consanguini/consanguínia de la parella de fet, així com de qualsevol altra persona diferent de les anteriors, que convisca amb la persona treballadora en el mateix domicili i que requerisca la cura efectiva d'aquella.  
En els casos d'hospitalització de parents fins al segon grau de consanguinitat o afinitat es podrà alternar els dies de permís mentre dure el fet causant.  
6. Un dia per trasllat del domicili habitual.  
7. En els supòsits de naixement, adopció, guarda amb finalitats d'adopció o acolliment, d'acord amb el que es preveu en l'article 45.1.d de l'Estatut dels Treballadors, les persones treballadores tindran dret a una hora d'absència del treball, que podran dividir en dues fraccions, per a la cura del o de la lactant fins que este complisca nou mesos. La duració del permís s'incrementarà proporcionalment en els casos de naixement, adopció, guarda amb finalitats d'adopció o acolliment múltiples.  
Qui exercisca este dret, per la seua voluntat, podrà substituir-lo per una reducció de la seua jornada en mitja hora amb la mateixa finalitat o acumular-lo en 16 dies laborables de descans.  
8.1. Fins a 31 de desembre de 2023: per a assistir a consulta mèdica de la Seguretat Social, bé la mateixa persona treballadora, o per a acompanyar fills i filles menors de 14 anys, el pare, la mare o la o el cònjuge de la persona treballadora, sempre que en estes persones concórrega una discapacitat superior al 33 % acreditada documentalment. Este permís, tindrà una limitació de 10 dies cada any natural i un màxim de fins a 2 hores cada dia, havent de justificar-se documentalment l'efectiva assistència a la consulta mèdica. En tot cas es respectarà els drets preexistents.  
8.2. Amb efectes des d'1 de gener de 2024, la regulació de l'anterior paràgraf queda substituïda íntegrament per la següent previsió: fins a vint-i-quatre hores a l'any, amb justificació documental mitjançant visat del facultatiu/facultativa, del temps esmentat, quan per raó de malaltia, siga necessari per a la persona treballadora o per a acompanyar ella mateixa els fills i filles menors de 16 anys, els ascendents de primer grau majors de 70 anys d'edat i els fills, filles i ascendents de primer grau amb dependència acreditada, al consultori mèdic de la Seguretat Social, en hores coincidents amb la seua jornada laboral, o bé per a acudir al metge/metgessa dentista de caràcter privat en cas d'urgència acreditada.  
9. En el no previst en este article serà aplicable l'Estatut dels Treballadors, així com els acords entre l'empresa i la representació legal de les persones treballadores que el desenvolupen.  
  
Article 29. Adaptacions de la duració i distribució de la jornada de treball, en l'ordenació del temps de treball i en la forma de prestació, per motius de conciliació de la vida familiar i laboral  
1. Per a fer efectiu el dret a conciliar la vida familiar i laboral les empreses podran acordar amb la representació de les persones treballadores normes de desenvolupament respecte de la possibilitat individual prevista en l'article 34.8 de l'Estatut dels Treballadors d'adaptació de la duració i distribució de la jornada de treball, ordenació del temps de treball i forma de prestació de servicis, inclosa la prestació de servicis a distància.  
2. Estes normes hauran d'establir-se amb criteris de raonabilitat en la compatibilització de les necessitats de les persones treballadores i les necessitats organitzatives de l'empresa. Per a això es podran concretar les franges horàries en les quals les persones treballadores hagen de coincidir en la prestació de servicis, que podran variar segons els departaments o seccions d'aplicació. Així mateix, es podran establir límits màxims a l'exercici del dret sempre que estos no suposen una vulneració de la garantia de no discriminació, ni s'impedisca la sol·licitud de les persones treballadores una vegada superats estos límits.  
  
3. En el cas que els acords als quals fa referència l'apartat anterior no solucionaren les necessitats de les persones treballadores, o en el cas d'absència d'estos acords, estes podran sol·licitar una adaptació de la jornada en els termes recollits en l'article 34.8 de l'ET i segons el procediment establits en els apartats següents d'este article.  
  
4. El procediment s'iniciarà amb la sol·licitud de la persona treballadora a l'empresa en la qual hauran de concretar-se els següents aspectes:  
- Proposta concreta d'adaptació de la duració i/o distribució de la jornada de treball, ordenació del temps de treball i/o forma de prestació de servicis.  
- Exposició dels motius que justifiquen la petició.  
- Duració temporal prevista de la mesura.  
Les empreses podran requerir de la persona treballadora informació addicional, atenent sempre criteris de raonabilitat i respecte a la intimitat de les persones afectades.  
5. Rebuda la sol·licitud d'adaptació de jornada, s'obrirà un procés de negociació amb la persona treballadora durant un període màxim de quinze dies, i es presumirà la seua concessió si no concorre oposició motivada expressa en este termini.  
6. En el supòsit que la persona treballadora ho sol·licite, l'empresa informarà la representació de les persones treballadores de l'inici del període de negociació i els traslladarà l'escrit de sol·licitud.  
7. La persona treballadora podrà requerir la presència d'un/a de les persones treballadores en el procés de negociació.  
8. De conformitat amb l'article 34.8 de l'Estatut dels Treballadors, finalitzat el procés de negociació, l'empresa, per escrit, comunicarà l'acceptació de la petició. En cas contrari, plantejarà una proposta alternativa que possibilite les necessitats de conciliació de la persona treballadora o bé manifestarà la negativa al seu exercici. Quan es plantege una proposta alternativa o es denegue la petició, es motivaran les raons objectives en les quals se sustenta la decisió.  
9. En cas de desacord i d'haver-se sol·licitat per la persona treballadora la presència en el procés negociador d'un/a representant legal de les persones treballadores, esta última persona podrà emetre informe sobre aquest tema.  
10. Les discrepàncies sorgides entre la direcció de l'empresa i la persona treballadora seran resoltes per la jurisdicció social a través del procediment establit en l'article 139 de la Llei 36/2011, de 10 d'octubre, reguladora de la jurisdicció social.  
  
  
Article 30. Hores extraordinàries  
1. Les hores extraordinàries que es realitzen per les persones treballadores del sector podran ser compensades per jornades de descans dins dels dos mesos següents a la seua realització o hauran de ser abonades amb la nòmina del mes següent al qual es realitzen.  
2. L'import de les hores extraordinàries que realitzen les persones treballadores del sector serà abonat amb un increment del 50 % sobre el corresponent a les hores ordinàries, o compensat en igual percentatge a elecció de la persona treballadora.  
  
  
CAPÍTOL VI. RETRIBUCIONS  
  
Article 31. Estructura retributiva  
1. Les retribucions de les persones treballadores incloses en l'àmbit d'aplicació del present conveni, es distribuïxen en el salari base de grup i, si és el cas, els complements salarials regulats en este.  
  
2. S'entén per salari base de grup el corresponent a la persona treballadora en funció del seu enquadrament en un dels grups professionals descrits en el present conveni col·lectiu.  
3. El salari base de grup remunera la jornada anual de treball efectiu pactada en este conveni col·lectiu i els períodes de descans establits.  
  
  
Article 32. Complements salarials  
1. Són complements salarials les quantitats que, si és el cas, hagen d'addicionar-se al salari base de grup per qualsevol concepte diferent al de la jornada anual de la persona treballadora i la seua adscripció a un grup professional.  
2. Els complements salarials s'ajustaran, principalment, a alguna de les següents modalitats:  
a) Personals. En la mesura en què deriven de les condicions personals de la persona treballadora.  
b) De lloc de treball. Integrats per les quantitats que haja de percebre la persona treballadora per raó de les característiques del lloc de treball o de la manera de realitzar la seua activitat.  
c) Per qualitat o quantitat de treball. Consistent en les quantitats que percep la persona treballadora per raó d'una millor qualitat o major quantitat de treball, o bé sobre la base de la situació i resultats de l'empresa o una àrea d'esta.  
  
Article 33. Condicions més beneficioses  
Es mantindran les condicions més beneficioses establides amb anterioritat a la vigència d'este conveni, sense perjudici que puguen ser absorbides i compensades quan els salaris que perceben les persones treballadores, en el seu conjunt i en còmput anual, foren superiors als que es fixen en el present conveni. No obstant això:  
  
a) Es reconeix amb caràcter general els drets consolidats derivats de la supressió del complement personal d'antiguitat, de manera que el personal que perceba quanties corresponents a l'antiguitat consolidada, mantindrà estes percepcions, sense que estes puguen ser objecte de compensació ni d'absorció, i a les quals els serà aplicable l'actualització establida en el present conveni col·lectiu.  
  
b) Aquelles persones treballadores que a 31 de desembre de 2023 perceberen una retribució de les previstes en el present conveni col·lectiu, superior a l'establida per al grup professional en el qual queden enquadrades, se'ls mantindria la diferència com a complement «Ad personam», denominat complement «ex categoria o nivell professional».  
  
Este complement no serà compensable ni absorbible i es revaloritzarà anualment en el mateix increment que el conveni. Este complement, atés que suposa una garantia salarial per a aquelles persones treballadores els salaris de les quals de categoria o nivell eren superiors als de grup, no serà abonable a aquelles persones treballadores de nou ingrés. Així mateix, este complement es considerarà salari base amb caràcter general i s'inclourà per al càlcul de les pagues extraordinàries.  
  
  
  
Article 34. Pagues extraordinàries  
1. Les persones treballadores afectades pel present conveni tindran dret al cobrament de tres pagues extraordinàries de meritació anual, l'import de les quals consistirà en una mensualitat del salari base de grup, a més dels complements personals que corresponga, d'acord amb l'article anterior.  
2. Les gratificacions extraordinàries podran ser prorratejades en dotze mensualitats. En cas contrari es percebran conformement al costum o pacte establit en cada empresa, i en defecte d'això:  
a) La paga d'hivern (Nadal): el 20 de desembre.  
b) La paga d'estiu: el 30 de juny.  
c) La tercera paga: el 30 de març.  
3. Al personal que ingresse en el transcurs de l'any o cesse durant este, se li abonaran les gratificacions extraordinàries prorratejant el seu import en proporció al temps treballat.  
  
Article 35. Quantia i actualització salarial  
Primer. Retribucions  
1. Durant l'any 2023, les persones treballadores percebran en concepte de retribució pel seu treball les quantitats relacionades en la taula següent, que es corresponen amb els imports publicats en el Diari Oficial de la Generalitat número 9555, de 16 de març de 2023.  
  
Nivell Número Grup Dia/Mes Primer semestre 2023 amb SMI Projecció anual  
1 1 Operacions D 33,23 15.120,00  
2 1 Operacions D 33,23 15.120,00  
3 1 Operacions D 35,22 16.025,10  
4 1 Operacions D 39,70 18.063,50  
5 1 Operacions D 40,80 18.564,00  
6 1 Operacions M 1.486,38 22.295,70  
7 1 Operacions M 1.595,95 23.939,25  
1 2 Oficis auxiliars D 33,23 15.120,00  
2 2 Oficis auxiliars D 40,80 18.546,00  
1 3 Adm./Tec./Comercial M 1.008,00 15.120,00  
2 3 Adm./Tec./Comercial M 1.068,95 16.034,25  
3 3 Adm./Tec./Comercial M 1.239,09 18.586,35  
4 3 Adm./Tec./Comercial M 1.486,38 22.295,70  
5 3 Adm./Tec./Comercial M 1.595,95 23.939,25  
  
  
2. Les persones treballadores percebran en concepte de retribució pel seu treball les quantitats esmentades en la següent taula durant l'any 2024, que es corresponen amb un increment del 3 % sobre els valors abonats en 2023:  
  
Grup Dia/Mes Salari Grup 2024 Anual Grup 2024  
5 M 1.643,83 24.657,43  
4 M 1.530,97 22.964,57  
3 D 41,30 18.791,46  
 M 1.252,76   
2 D 36,28 16.505,85  
 M 1.100,39   
1 D 34,23 15.573,24  
 M 1.038,22   
  
  
4. Les persones treballadores percebran en concepte de retribució pel seu treball les quantitats esmentades en la següent taula durant l'any 2025, que es corresponen amb un increment del 3 % sobre els valors abonats en 2024:  
  
Grup Dia/Mes Salari Grup 2025 Anual Grup 2025  
5 M 1.693,14 25.397,15  
4 M 1.576,90 23.653,51  
3 D 42,54 19.355,20  
 M 1.290,35   
2 D 37,36 17.001,03  
 M 1.133,40   
1 D 35,25 16.040,44  
 M 1.069,36   
  
  
5. Les persones treballadores percebran en concepte de retribució pel seu treball les quantitats esmentades en la següent taula durant l'any 2026, que es corresponen amb un increment del 2 % sobre els valors abonats en 2025:  
  
Grup Dia/Mes Salari Grup 2026 Anual Grup 2026  
5 M 1.727,01 25.905,09  
4 M 1.608,44 24.126,58  
3 D 43,39 19.742,30  
 M 1.316,15   
2 D 38,11 17.341,05  
 M 1.156,07   
1 D 35,96 16.361,25  
 M 1.090,75   
  
  
6. Els endarreriments derivats dels increments establits en el present article s'abonaran en un sol pagament, dins del mes següent al de la publicació en el Diari Oficial de la Generalitat Valenciana dels nous valors, si bé, les empreses de menys de 50 persones treballadores podran fraccionar el seu abonament fins en tres terminis.  
Atesa l'evolució de l'IPC durant el període de vigència pactat, les parts signants recomanen a les empreses l'agilitació de l'abonament dels endarreriments independentment de la data de publicació del present conveni col·lectiu.  
7. En el cas que alguna de les retribucions establides en el present conveni col·lectiu, considerades en el seu conjunt i en còmput anual, resultaren inferiors al salari mínim interprofessional d'aplicació, quan no s'abone per l'empresa cap altra remuneració de caràcter salarial, es complementarà la retribució a percebre per la persona treballadora fins al SMI esmentat marcat legalment.  
  
Segon. Actualització  
1. En els deu dies següents a què es conega l'IPC general definitiu de l'any 2024, es comprovarà si la suma de l'IPC general de 2023 i de 2024 supera el 9 %, i en este cas la diferència s'afegirà com a base de càlcul per a aplicar l'increment corresponent als anys 2025 i 2026. Si no se supera la xifra indicada, seran aplicable les taules contingudes en els números 4 i 5 de l'apartat anterior del present article.  
  
2. En finalitzar la vigència d'este conveni, es comprovarà si la suma de l'IPC general de 2023, 2024, 2025 i 2026 és superior al 12 % més, si és el cas, la diferència afegida per a concretar els increments dels anys 2025 i 2026, en compliment del que es preveu en l'apartat anterior. Si la diferència fora superior, s'aplicarà de la següent forma:  
  
a) Si la diferència fora igual o inferior al 2 %, els valors que es prendran com a base de càlcul per a aplicar l'actualització de 2027, seran els resultants d'actualitzar les taules de 2026 amb esta diferència.  
  
b) Si la diferència fora superior al 2 %, els valors que es prendran com a base de càlcul per a aplicar l'actualització de 2027, seran els resultants d'actualitzar les taules de 2026 en la meitat de l'excés. L'altra meitat de l'excés s'aplicarà en l'actualització de les taules de 2028.  
  
3. Les parts es comprometen a elaborar les taules salarials de 2027 i 2028, d'acord amb el que s'estableix en l'apartat anterior, perquè siguen aplicables l'1 de gener de cada any, en els deu dies següents al fet que es conega l'IPC general definitiu de cada any.  
  
Article 36. Nocturnitat  
Les hores que es treballen entre les deu de la nit i les sis del matí tindran la consideració de nocturnes, i tindrà un increment del 25 % sobre el valor ordinari.  
  
Article 37. Seguretat Social complementària  
1. En els supòsits de baixa per Incapacitat Temporal que suposen intervenció quirúrgica i mentre dure l'hospitalització, sempre que esta siga en institucions o establiments de la Seguretat Social, s'establix un complement sobre la prestació de la Seguretat Social fins a aconseguir el 100 per 100 del salari base més antiguitat si n'hi haguera, establit en el present conveni.  
2. Igualment es complementarà la percepció salarial de les persones treballadores en cas d'Incapacitat Temporal, fins al 100 % de la base reguladora, quan esta siga derivada d'accident laboral o malaltia professional, a excepció que es demostre que l'accident haja ocorregut per negligència o mala praxi de la persona treballadora.  
  
3. Amb efectes des de 01.04.2023 serà aplicable el que es preveu en l'Ordre ISM/2/2023, d'11 de gener (BOE 13.01.2023), que regula la puntual comunicació de l'expedició de la baixa, confirmació i alta directament per l'administració a l'empresa, així com per la transmissió d'esta a l'Administració de la Seguretat Social de les dades addicionals que necessite per a la gestió de la prestació i la compensació en la cotització, si és el cas, de l'abonat en pagament delegat.  
4. L'abonament del complement establit en el present article cessarà quan la persona en situació d'Incapacitat Temporal desatenga de mode injustificat les actuacions de control i seguiment establides per l'entitat gestora de la prestació.  
  
CAPÍTOL VII. SALUT LABORAL  
  
Article 38. Comissió sectorial de salut laboral  
Les parts es comprometen a fomentar una cultura preventiva i una aplicació pràctica de la Llei 31/1995, de 8 de novembre, de prevenció de riscos laborals. A este fi acorden la constitució d'una comissió sectorial de salut laboral que impulsarà totes les mesures que s'orienten a millorar les condicions de seguretat i salut en el treball, abordant, entre altres, les següents línies d'actuació:  
a) Integració de la prevenció.  
b) Adequació dels continguts del pla de prevenció a la realitat sectorial.  
c) Actuacions per a la correcta aplicació de les mesures sobre vigilància de la salut. Concretament, la comissió vetlarà perquè es realitze una vigilància específica per a cada lloc de treball i persona, voluntària per a la persona treballadora, llevat que s'haja de sotmetre obligatòriament quan siga indispensable per a avaluar els possibles efectes sobre la salut de determinades condicions de treball, quan l'estat de salut de la persona treballadora poguera suposar un perill per a si mateixa o per a les altres persones o quan així ho dispose una determinada disposició legal. Quant a la seua periodicitat, s'estarà al que determine el servici de prevenció que realitze la vigilància de la salut.  
  
d) Iniciatives informatives i formatives de caràcter teòric i pràctic en el sector.  
La comissió es constituirà en els tres mesos següents a la signatura del present conveni, i tindrà caràcter paritari.  
  
Article 39. Equip de treball  
Tot el personal afectat pel present conveni, en el moment del seu ingrés en l'empresa, tindrà dret a dos equips, un d'estiu i un d'hivern, adequat per al seu treball, renovable d'any en any. A falta de pacte, s'establix com a data de lliurament per al moment en què haja de procedir-se a la renovació de cada equip la del mes natural en què s'haguera realitzat el lliurament corresponent.  
L'equip de treball que les empreses entreguen a les persones treballadores serà d'ús obligatori durant la jornada de treball, i estarà prohibit el seu ús fora d'esta.  
Les persones treballadores de les empreses incloses en l'àmbit del present conveni col·lectiu, tindran l'obligació de cuidar degudament l'equip de treball que els siga entregat, responent del mateix en cas de deterioració per mal ús. Així mateix, les persones treballadores que siguen baixa en l'empresa hauran de tornar l'equip a la finalització del contracte.  
  
CAPÍTOL VIII. DRETS SINDICALS  
  
Article 40. Crèdit horari  
Les persones membres dels comités d'empresa o delegats/delegades de personal podran acumular el crèdit horari de manera anual, per a cada sindicat, de totes les persones membres d'este.  
  
CAPÍTOL IX. RÈGIM DISCIPLINARI  
  
Article 41. Procediment sancionador  
1. Les empreses podran sancionar, com a falta laboral, les accions o omissions culpables de les persones treballadores que es produïsquen amb ocasió o a conseqüència de la relació laboral i que suposen un incompliment contractual dels seus deures laborals, i d'acord amb la graduació de les faltes que s'establix en el present conveni col·lectiu.  
  
2. La sanció de les faltes requerirà comunicació per escrit a la persona treballadora, fent constar la data i els fets que la van motivar.  
  
3. Es comunicarà a la representació legal de les persones treballadores tota falta que comporte sanció.  
En qualsevol moment, bé per resultar necessari per al millor coneixement dels fets, naturalesa o abast d'estos, o bé per a evitar eventuals danys, es podrà aplicar cautelarment la suspensió d'ocupació, no de sou, de la persona afectada per un termini màxim de dos mesos, quedant a la disposició de l'empresa durant el temps de suspensió, o bé adoptar qualsevol altra mesura organitzativa de caràcter temporal fins a la finalització del procediment sancionador.  
4. Imposada la sanció, el compliment temporal d'esta es podrà dilatar fins a 60 dies després de la data de la seua imposició.  
  
Article 42. Faltes  
Les faltes comeses per les persones treballadores al servici de les empreses regulades pel present conveni col·lectiu es classificaran atenent la seua importància i circumstàncies concurrents en lleus, greus i molt greus.  
A) Són faltes lleus  
a) Una o dues faltes de puntualitat en l'assistència al treball sense que hi haja causa degudament justificada. S'entén per impuntualitat el retard en la incorporació al lloc de treball de 5 a 30 minuts. En tot cas serà falta lleu l'excés de 10 minuts en la suma de temps de retards en el període de 30 dies.  
b) L'abandó del lloc de treball sense causa justificada, encara que siga per breu temps.  
c) No preavisar en el termini i circumstàncies establides legalment les absències o faltes d'assistència al treball.  
d) La falta de neteja i higiene personal que afecte negativament la imatge de l'empresa, la convivència entre companys/companyes de treball o a la qualitat del procés productiu.  
e) Els descuits en la conservació del material, quan produïsquen algun menyscapte o pèrdua de caràcter lleu, així com el desordre en la seua utilització que provoque retard o disminuïx eficàcia en el treball.  
f) No informar l'empresa del canvi de domicili, dins dels set dies posteriors a la seua realització, impedint la comunicació d'esta amb la persona treballadora.   
g) Les discussions escandaloses o altercats verbals produïts durant el temps de treball o en les instal·lacions de l'empresa, que puguen perjudicar lleument la imatge d'esta.  
h) Faltar al treball 1 dia en el període de 6 mesos, sense haver-hi causa justificada.  
i) No atendre qualsevol persona aliena a l'empresa i que tinga alguna relació productiva amb esta (comercials, proveïdors/proveïdores, compradors/compradores, etc.) amb la diligència deguda.  
B) Són faltes greus  
a) Més de 3 faltes de puntualitat superiors a 5 minuts realitzades dins del mateix mes. En tot cas serà falta greu l'excés de 20 minuts en la suma del temps de retards en un període de 30 dies.  
b) La inassistència al treball per 2 dies en el període de 6 mesos, sense que hi haja deguda justificació.  
c) No comunicar els canvis experimentats en la família que puga afectar les obligacions o prestacions de la Seguretat Social en el termini de 10 dies des que es produïxen els fets. Serà falta greu l'ocultació maliciosa d'este tipus de dades.  
d) La simulació de malaltia o accident.  
e) La desobediència als superiors en qualsevol matèria relacionada amb el treball.  
f) Simular la presència d'altra persona treballadora, fitxant, signant, parlant en el seu nom, o per qualsevol altre mitjà.  
g) La imprudència en actes de treball que implique perill d'ocasionar accidents lleus o menyscaptes de caràcter lleu en les instal·lacions.  
  
h) Realitzar, sense l'oportú permís, treballs particulars durant la jornada o utilitzar mitjans materials de l'empresa per a ús propi.  
i) La reincidència en falta lleu, encara que esta siga de diferent naturalesa dins del període de dos mesos, sempre que haja hagut comunicació escrita.  
j) Oposar resistència o realitzar ocultació a la inspecció personal o de paquets o objectes amb els quals s'accedisca o isca de llocs de treball, quan esta es realitze per a la protecció del patrimoni empresarial i del de les altres persones treballadores de l'empresa, dins del centre de treball i en hores de treball, d'acord amb el que es preveu en l'article 18 de l'Estatut dels Treballadors.  
k) No fitxar o marcar en apartats de control a l'entrada o eixida de treball.  
l) El descuit o negligència en la conservació dels gèneres, materials, mercaderies o instal·lacions de l'empresa quan estos produïsquen un dany de caràcter greu.  
m) La realització del treball sota els efectes de substàncies psicotròpiques, estupefaents o alcohol, quan es manifesten externament els efectes d'estes substàncies, si no repercutix negativament en el treball.  
  
n) L'ocultació de fets o faltes que la persona treballadora haguera presenciat, sempre que ocasione perjudicis greus per a l'empresa, així com no advertir de manera immediata als caps qualsevol anomalia d'importància que s'observe en les instal·lacions.  
o) L'ocultació maliciosa d'errors o equivocacions que originen perjudici per a l'empresa.  
p) L'abandó del servici, sense causa fundada, encara que siga per breu temps, quan ocasione perjudici d'alguna consideració per a l'empresa o provoque algun perill d'accident de treball a altres persones treballadores. Si el perjudici o el perill d'accident és greu, podran qualificar-se estos fets de falta molt greu.  
q) Les discussions o altercats verbals durant la realització del treball, quan ocasionen un escàndol notori.  
r) La no-utilització dels equips de protecció individual.  
C) Són faltes molt greus  
a) 5 o més faltes de puntualitat en el treball de més de 5 minuts durant un període de 30 dies naturals, o bé l'excés d'1 hora en la suma del temps de treball perdut per impuntualitat en l'esmentat període.  
  
b) La inassistència al treball per 3 dies en el període de 90 dies naturals, o de 4 en un període de 5 mesos, sempre que no estiguen degudament justificades.  
c) El frau, deslleialtat o abús de confiança en les gestions encomanades i l'acceptació de favors o recompenses de qualsevol tipus en perjudicis dels interessos de l'empresa.  
d) El robatori o furt o la malversació de béns o interessos de l'empresa, companys/companyes de treball, també a tercers quan estos es realitzen en les instal·lacions de l'empresa o en ocasió de la realització del treball.  
e) Fer desaparéixer, inutilitzar o causar desperfectes de manera conscient en productes, maquinària, eines, instal·lacions, edificis, estris o documents de l'empresa.  
f) Realitzar negociacions de comerç o indústria relacionades amb l'objecte de l'empresa, per compte propi o alié, sense expressa autorització de l'empresa.  
g) Violar el secret de la correspondència o documents reservats de l'empresa o les persones treballadores, així com no guardar el secret professional sobra dades de reserva obligada.  
h) Agredir físicament o verbalment els seus superiors o companys/companyes.  
i) L'abús d'autoritat dels caps o la seua ocultació i no posar-ho en coneixement dels responsables de l'empresa.  
j) Originar injustificades i contínues baralles amb els seus companys/companyes o superiors/ superiores.  
k) Fumar en els llocs en què està prohibit per raons de seguretat i higiene, i això d'acord amb el que es disposa en la Llei 28/2005, de 26 de desembre, de mesures sanitàries enfront del tabaquisme i reguladora de la venda, el subministrament, el consum i la publicitat dels productes del tabac.  
l) La disminució continuada i voluntària en el rendiment normal o pactat en el treball.  
m) L'assetjament o les agressions contra la llibertat sexual dels companys/companyes de treball.  
n) La reiteració en falta greu, encara que siga de diferent naturalesa sempre que es cometa abans de passats 2 mesos de cometre's la primera, i sempre que esta haja sigut comunicada per escrit amb una anterioritat d'almenys 5 dies.  
o) La desobediència als superiors/superiores en matèria de treball que implique una pèrdua greu a la disciplina o un perjudici igualment greu per a l'empresa.  
p) La imprudència en acte de treball quan implique un crebant greu a la disciplina o un perjudici igualment greu per a l'empresa.  
q) La imprudència en acte de treball quan implique risc greu d'accident per a la persona treballadora o els seus companys/companyes o perill greu per a la integritat de les instal·lacions de l'empresa.  
r) L'obstrucció total o parcial de qualsevol sistema de protecció o seguretat.  
s) La inobservança de les mesures de seguretat i higiene adoptades per l'empresa.  
t) L'abandó del lloc de treball, sense causa justificada, encara que siga per breu temps, quan este lloc siga d'especial importància per al bon desenvolupament de l'activitat de l'empresa i per tant siga d'especial responsabilitat, posant en perill l'eficàcia en la producció.  
  
Article 43. Prescripció de les faltes  
Les faltes lleus prescriuran als deu dies, les greus, als vint dies, i les molt greus, als seixanta dies a partir de la data en què l'empresa tinga coneixement total, ple i exacte dels fets, i en tot cas, als sis mesos d'haver-se comés.  
  
Article 44. Aplicació de les sancions  
Les sancions que procedisca imposar en cada cas seran en funció del tipus de falta: lleu, greu o molt greu, segons s'establix a continuació i dins de les possibilitats que oferix cada classificació, atesa la gravetat, transcendència i intencionalitat d'estes.  
1. Per faltes lleus:  
a) Amonestació verbal.  
b) Amonestació per escrit.  
c) Suspensió d'ocupació i sou d'1 o 2 dies.  
2. Per faltes greus: Suspensió d'ocupació i sou de 3 a 14 dies.  
3. Per faltes molt greus:  
a) Suspensió d'ocupació i sou de 15 a 30 dies.  
b) Acomiadament.  
  
CAPÍTOL X. COMISSIÓ PARITÀRIA I INAPLICACIÓ DEL CONVENI COL·LECTIU  
  
Article 45. Comissió paritària  
1. Les parts negociadores acorden establir una comissió paritària, com a òrgan d'interpretació, i vigilància del compliment del present conveni, amb caràcter preceptiu, les funcions del qual seran:  
a) El coneixement i resolució de les qüestions derivades de l'aplicació i interpretació del present conveni col·lectiu. Les consultes en matèria de classificació professional hauran de formular-se necessàriament en el model establit en l'annex III del present conveni col·lectiu.  
  
b) Vigilància del compliment col·lectiu dels pactes. Amb esta finalitat es pronunciarà sobre les pràctiques que pogueren suposar frau de llei en matèria de contractació laboral que li siguen sotmeses per seccions sindicals de les centrals signants del present conveni col·lectiu amb caràcter previ a la interposició de qualsevol denúncia davant la Inspecció de Treball o reclamació jurisdiccional.  
c) Intervindre en els procediments d'interpretació, mediació i arbitratge amb caràcter preceptiu en els conflictes col·lectius sobre interpretació o aplicació del conveni. Amb esta finalitat les seccions sindicals de les centrals signants del present conveni col·lectiu podran sotmetre a la comissió paritària les discrepàncies sorgides en matèria d'elaboració del calendari laboral o de fixació de les vacances anuals.  
  
d) Intervindre en la resolució de les discrepàncies sorgides en els períodes de consulta relatius a la inaplicació del present conveni col·lectiu.  
e) L'adaptació o, si és el cas, modificació del conveni durant la seua vigència.  
f) L'adopció d'acords parcials per a la modificació d'algun o alguns dels continguts del conveni prorrogats, amb la finalitat d'adaptar-los a les condicions en les quals, després de l'acabament de la vigència pactada, es desenvolupe l'activitat en el sector, establint expressament la seua vigència.  
2. La comissió paritària estarà integrada per un màxim de sis membres per cadascuna de les representacions sindical i empresarial signants de present conveni col·lectiu, que designaran els respectius mandataris d'acord amb el criteri que determine cada representació.  
  
Podrà utilitzar els servicis ocasionals o permanents dels assessors/assessores en totes les matèries que siguen de la seua competència. Estos assessors/assessores seran designats lliurement per cadascuna de les parts.  
S'entendrà vàlidament constituïda la comissió quan assistisca a la reunió la majoria de cada representació.  
La comissió paritària podrà delegar funcions en els seus membres per a desenvolupar les previsions establides en el present conveni col·lectiu especialment en matèria d'igualtat.  
3. A fi d'aconseguir la màxima celeritat al procediment, es prioritzarà la utilització de mitjans telemàtics en el funcionament de la comissió paritària, i es fixa com a adreça electrònica el correu electrònic fkwphcf@efzupuqa.vwa  
4. Les dues parts convenen a fer arribar a la comissió paritària tots els dubtes, discrepàncies i conflictes que pogueren produir-se a conseqüència de la interpretació i aplicació del conveni col·lectiu perquè la comissió emeta dictamen o actue en la forma reglamentària prevista.  
  
5. La comissió haurà de reunir-se en un termini màxim de quinze dies hàbils des que es reba la consulta. S'exceptua el cas que la comissió haja de reunir-se per a resoldre discrepàncies sobre la inaplicació de condicions de treball, i en este cas el termini màxim per a pronunciar-se serà de set dies. Transcorregut este termini sense que es reunisca la comissió, la part consultant tindrà expedita la via judicial, l'arbitratge previst en l'article 48 el present conveni o la possibilitat d'acudir al Tribunal d'Arbitratge Laboral, segons casos.  
Les empreses no adscrites a les organitzacions empresarials signants del present conveni col·lectiu, que sol·liciten la intervenció de la comissió paritària, abonaran a la comissió, en concepte de cànon d'organització i convocatòria d'esta, la quantitat de 300 euros. Per acord unànime de la comissió es podrà exigir un cànon de 150 euros a les persones treballadores que sol·liciten la seua intervenció, si s'apreciara temeritat o mala fe per part seua.  
6. Amb vista a solucionar de manera efectiva les discrepàncies sobre els assumptes dels quals haja de conéixer la comissió paritària, en virtut del que s'estableix en el present conveni col·lectiu o sobre la base de la normativa aplicable, les parts acorden sotmetre la controvèrsia al Tribunal d'Arbitratge Laboral de la Comunitat Valenciana.  
  
Article 46. Inaplicació del conveni col·lectiu  
1. A fi del manteniment de l'ocupació en les empreses, d'acord amb el que s'establix legalment, es podrà inaplicar en l'empresa les condicions previstes en el present conveni col·lectiu, determinant amb exactitud les noves condicions de treball aplicables i la seua duració, que no podrà prorrogar-se més enllà del moment en què siga d'aplicació un nou conveni.  
L'empresa que decidisca inaplicar el present conveni, informarà la comissió mixta del present conveni l'obertura del procediment.  
2. Per a l'efectivitat de les anteriors mesures, haurà de desenvolupar-se, en les empreses en què hi haja representants legals de les persones treballadores, un període de consultes amb estos de duració no superior a quinze dies, que versarà sobre les causes motivadores de la decisió empresarial i la possibilitat d'evitar o reduir els seus efectes, així com sobre les mesures necessàries per a atenuar les seues conseqüències per a les persones treballadores afectades.  
3. La intervenció com a interlocutors davant la direcció de l'empresa en el procediment de consultes correspondrà a les seccions sindicals signants del present conveni, quan estes així ho acorden, sempre que sumen la majoria de les persones membre del comité d'empresa o entre els delegats/delegades de personal.  
4. Durant el període de consultes, les parts hauran de negociar de bona fe, amb vista a la consecució d'un acord. Este acord requerirà la conformitat de la majoria de les persones membre del comité o comités d'empresa, dels delegats/delegades de personal, si és el cas, o de les representacions sindicals, si n'hi haguera, que, en el seu conjunt, representen la majoria d'aquells.  
5. L'empresa i la representació de les persones treballadores podran acordar, en qualsevol moment, la substitució del període de consultes pel procediment de mediació o arbitratge establit en el VII Acord de Solució Autònoma de Conflictes Laborals de la Comunitat Valenciana (DOGV 21.03.2023) o posteriors, que haurà de desenvolupar-se dins d'un termini màxim de quinze dies.  
6. En les empreses en les quals no hi haja representació legal de les persones treballadores, estes consultaran les organitzacions sindicals signants del conveni i podran optar per atribuir la seua representació per a la negociació de l'acord a una comissió de tres components designats, segons la seua representativitat, pels sindicats signants del present conveni col·lectiu, sense perjudici de les previsions legals sobre aquest tema.  
Per part seua, l'empresa podrà atribuir la seua representació a les organitzacions empresarials en les quals estiguera integrat.  
En tots els casos, la designació haurà de realitzar-se en un termini de cinc dies a comptar des de l'inici del període de consultes, sense que la falta de designació puga suposar la paralització d'este. Els acords de la comissió requeriran el vot favorable de la majoria dels seus membres.  
  
7. En cas d'acord, este haurà de ser notificat a la comissió paritària del conveni col·lectiu en els set dies següents a la seua consecució, amb indicació expressa de les condicions de treball a aplicar en esta empresa, i detallant, si és el cas, una programació de la progressiva convergència cap a la recuperació de les condicions establides amb caràcter general.  
  
8. La comissió paritària justificarà recepció de l'acord, i a instàncies de qualsevol dels seus integrants, emetrà dictamen en els set dies següents, sobre si l'acord d'inaplicació i la programació de la recuperació de les condicions de treball suposen o no l'incompliment de les obligacions establides en el present conveni col·lectiu, relatives a l'eliminació de les discriminacions retributives per raons de gènere.  
  
  
Article 47. Procediment per al coneixement i resolució de les discrepàncies després de la finalització del període de consultes en matèria d'inaplicació del conveni col·lectiu  
1. En cas de desacord durant el període de consultes, qualsevol de les parts podrà sotmetre la discrepància a la comissió paritària del conveni col·lectiu, que disposarà d'un termini màxim de set dies per a pronunciar-se, a comptar des que la discrepància li fora plantejada.  
2. Sotmesa la discrepància a la comissió paritària, s'oirà successivament i tantes vegades com siga necessari les parts, a les quals s'instarà a aconseguir un acord. Conclòs el procés de mediació, s'alçarà l'acta amb el resultat de l'intent de mediació, respectant-se en tot cas l'improrrogable termini de set dies a comptar des que la discrepància li fora plantejada.  
3. La comissió paritària podrà acordar seguir un procediment de mediació diferent del descrit en els punts anteriors.  
4. En cas de desacord en la comissió paritària, esta decidirà sotmetre'l a l'arbitratge recollit en el conveni o sotmetre'l als mecanismes previstos en el V Acord de Solució Extrajudicial de Conflictes Laborals de la Comunitat Valenciana (DOGV 08.07.2010) o posteriors. Si no s'arriba a un acord o a un laude arbitral en el termini màxim de quinze dies, s'entendrà que no s'ha solucionat la discrepància als efectes legals oportuns  
  
Article 48. Seguiment de les condicions de treball en el sector  
Les parts signants del present conveni col·lectiu es comprometen a efectuar un seguiment de les condicions establides en els convenis d'empresa o en els convenis col·lectius per a un grup d'empreses o una pluralitat d'empreses vinculades per raons organitzatives o productives i nominativament identificades que puguen subscriure's en el seu àmbit territorial d'aplicació, amb la finalitat que les condicions de treball i el marc de les relacions laborals en el sector contribuïsquen al normal funcionament del mercat i a l'estabilitat de l'ocupació.  
  
  
CAPÍTOL XI. IGUALTAT  
  
Article 49. Igualtat efectiva entre dones i homes en l'àmbit laboral  
  
1. Les empreses estan obligades a respectar la igualtat de tracte i d'oportunitats en l'àmbit laboral i, amb esta finalitat, hauran d'adoptar mesures dirigides a evitar qualsevol tipus de discriminació laboral entre dones i homes, mesures que hauran de negociar, i si és el cas acordar, amb la representació legal de les persones treballadores en la forma que es determine en la legislació laboral.  
2. D'acord amb el que es preveu en la disposició transitòria dotze de la Llei orgànica 3/2007, de 22 de març, per a la igualtat efectiva de dones i homes, sobre aplicació gradual dels articles 45 i 46 en la redacció pel Reial Decret llei 6/2019, d'1 de març, de mesures urgents per a garantia de la igualtat de tracte i d'oportunitats entre dones i homes en l'ocupació i l'ocupació, en les empreses afectades per les normes citades, les mesures d'igualtat a què es referix l'apartat anterior hauran de dirigir-se a l'elaboració i aplicació d'un pla d'igualtat, amb l'abast i contingut establits en el Reial decret 901/2020, de 13 d'octubre, pel qual es regulen els plans d'igualtat i el seu registre i es modifica el Reial decret 713/2010, de 28 de maig, sobre registre i depòsit de convenis i acords col·lectius de treball, o norma que el substituïsca.  
  
3. Les empreses també elaboraran i aplicaran un pla d'igualtat, amb la negociació o consulta prèvies, si és el cas, amb la representació legal de les persones treballadores, quan l'autoritat laboral haguera acordat en un procediment sancionador la substitució de les sancions accessòries per l'elaboració i aplicació d'este pla, en els termes que es fixen en l'indicat acord.  
4. L'elaboració i implantació de plans d'igualtat serà voluntària per a les altres empreses, amb la consulta prèvia a la representació legal de les persones treballadores.  
5. Amb la finalitat de promoure en l'àmbit d'aplicació del present conveni col·lectiu clàusules que permeten fer realitat la plena incorporació de la dona al món laboral, en igualtat de condicions que els homes i sense discriminació de cap tipus, les parts establixen els següents compromisos:  
a) Les ofertes d'ocupació es redactaran de manera que no continguen cap menció que induïsca a pensar que estes es dirigixen exclusivament a persones de l'un o l'altre sexe.  
b) Els procediments de selecció que impliquen promoció respectaran el principi d'igualtat d'oportunitats.  
c) En matèria de contractació, es promourà el que, a igual mèrit i capacitat, es preveja positivament l'accés del gènere menys representat en el grup professional de què es tracte.  
d) En matèria de formació, es promourà el principi d'igualtat d'oportunitats en aquelles accions formatives referides a les relacions interpersonals en l'empresa.  
e) El nomenclàtor de les diferents figures professionals es realitzarà en un llenguatge no sexista i les activitats de prevenció integraran la perspectiva de gènere d'acord amb les recomanacions tècniques del servici de prevenció corresponent.  
f) La retribució salarial establida en este conveni per a llocs d'igual valor en els diferents grups professionals serà la mateixa, ja siga satisfeta directament o indirectament, i qualsevol que siga la naturalesa d'esta, salarial o extra-salarial, sense que puga produir-se cap discriminació per raó de sexe en cap dels elements o condicions d'aquella, independentment del gènere al qual pertanguen les persones que els exercisquen.  
  
A tal fi, es tindrà en compte la naturalesa de les funcions o tasques efectivament encomanades, les condicions educatives, professionals o de formació exigides per al seu exercici, els factors estrictament relacionats amb el seu acompliment i les condicions laborals en les quals estes activitats es duen a terme en realitat siguen equivalents, tot això conformement al que s'estableix en l'article 4 del Reial decret 902/2020, de 13 d'octubre, d'igualtat retributiva entre dones i homes.  
  
6. El registre amb els valors mitjans dels salaris, els complements salarials i les percepcions extrasalarials de la plantilla de les empreses afectades pel present conveni col·lectiu, desagregats per sexe i distribuïts per grups professionals, categories professionals o llocs de treball iguals o d'igual valor es durà a terme conformement al que es preveu en el Reial decret 902/2020, de 13 d'octubre, d'igualtat retributiva entre dones i homes, i específicament el procediment de valoració dels llocs de treball previst en la seua disposició final primera. En defecte d'això, es recomana a eina d'autodiagnòstic de bretxa salarial de gènere de l'Institut de la Dona.  
  
Article 50. Actuacions enfront de l'assetjament en l'àmbit laboral  
1. D'acord amb el que es preveu en la Llei orgànica 3/2007, de 22 de març, per a la igualtat efectiva de dones i homes, es promourà en l'àmbit del present conveni col·lectiu les condicions de treball que eviten les situacions d'assetjament sota el principi general de col·laboració entre les empreses i la representació de les persones treballadores perquè hi haja tolerància zero davant qualsevol tipus d'assetjament.  
  
Es considera assetjament moral tota conducta, pràctica o comportament realitzat de manera sistemàtica o recurrent en el temps, en el si d'una relació de treball, que supose directament o indirectament un menyscapte o atemptat contra la dignitat de la persona, a la qual s'intenta sotmetre emocionalment i psicològicament de manera intimidatòria, degradant, humiliant, violenta o hostil i que perseguix anul·lar la seua capacitat, promoció professional o la seua permanència en el lloc de treball, que afecta negativament l'entorn laboral de la persona treballadora en les seues funcions diàries.  
Constituïx assetjament sexual qualsevol comportament, verbal o físic, de naturalesa sexual que tinga el propòsit o produïsca l'efecte d'atemptar contra la dignitat d'una persona, en particular quan es crea un entorn intimidatori, degradant o ofensiu.  
Es considera assetjament per raó de sexe qualsevol comportament realitzat en funció del sexe d'una persona, amb el propòsit o l'efecte d'atemptar contra la seua dignitat i de crear un entorn intimidatori, degradant o ofensiu.  
2. En les empreses que no hagen elaborat pla d'igualtat, amb caràcter general s'establixen les següents mesures preventives:  
a) Sensibilitzar la plantilla tant respecte a la definició i formes de manifestació dels diferents tipus d'assetjament, com en els procediments d'actuació establits en el present article per als casos en què este poguera produir-se.  
b) Impulsar l'aplicació del principi de no tolerància i de corresponsabilitat quant als comportaments laborals que es desenvolupen en les empreses, especialment per part del personal amb major nivell de comandament i de responsabilitat.  
c) Promoure iniciatives formatives que afavorisquen la comunicació entre personal amb capacitat de comandament i els respectius equips de treball en qualsevol dels nivells jeràrquics.  
3. Les persones que se senten assetjades podran posar-ho immediatament en coneixement de la direcció de l'empresa de manera directa, o bé a través de la representació sindical. També podrà formular una denúncia d'assetjament qualsevol persona que tinga coneixement de la situació. En qualsevol cas, la direcció de l'empresa disposarà en totes les seues actuacions amb la representació sindical, i ambdues es regiran en tot cas pels següents principis i criteris d'actuació:  
a) Garantia de confidencialitat i protecció de la intimitat i la dignitat de les persones implicades, amb la preservació, en tot cas, de la identitat i circumstàncies personals de qui denuncie. A tal fi les persones responsables d'atendre la denúncia d'assetjament respectaran en tot cas les condicions de sigil i discreció que indique la persona afectada.  
  
b) Garantia que la persona assetjada puga seguir en el seu lloc de treball en les mateixes condicions si eixa és la seua voluntat. A tal fi s'adoptaran les mesures cautelars orientades al cessament immediat de la situació d'assetjament, tenint en compte les necessitats organitzatives i productives que pogueren concórrer.  
c) Prioritat i tramitació urgent de les actuacions, que s'orientaran a la investigació exhaustiva dels fets pels mitjans que més eficaçment permeten esclarir-los. A tal fi, les persones responsables d'atendre la denúncia s'entrevistaran amb les parts i promouran solucions que siguen acceptades per les parts implicades, per a això estes podran estar acompanyades de qui decidisquen.  
d) Garantia d'actuació, adoptant les mesures necessàries, incloses si és el cas les de caràcter disciplinari, contra la persona o persones les conductes d'assetjament de les quals resulten provades. A tal fi, si en el termini de deu dies hàbils des que es va tindre coneixement de la denúncia no s'haguera aconseguit una solució, es donarà inici al corresponent procediment formal per al definitiu esclariment dels fets denunciats, la duració dels quals mai excedirà de quinze dies naturals, i en el qual seran aplicable totes les garanties establides en l'article 94 del present conveni col·lectiu. Les parts implicades podran ser assistides i acompanyades per una persona de la seua confiança, qui haurà de guardar sigil i confidencialitat sobre tota la informació a la qual tinga accés i especialment respecte de les actuacions dutes a terme per les persones responsables d'atendre la denúncia.  
e) Indemnitat enfront de represàlies, garantint que no es produirà tracte advers o efecte negatiu en una persona a conseqüència de la presentació per la seua part de denúncia o manifestació en qualsevol sentit dirigida a impedir la situació d'assetjament i a iniciar les actuacions establides en el present article.  
Una vegada concloses les anteriors actuacions, i en un termini màxim de quinze dies naturals, la direcció de l'empresa adoptarà les mesures correctores i les comunicarà a la representació sindical.  
  
Disposició addicional primera. Compromisos sobre l'adequació normativa del conveni col·lectiu  
1. Totes dues parts acorden efectuar un seguiment de l'aplicació de la normativa vigent sobre contractació laboral, sobre el desenvolupament reglamentari del permís parental de l'article 48 bis de l'Estatut dels Treballadors i sobre l'Estatut del Becari durant la vigència del present conveni col·lectiu, amb la finalitat d'incorporar al text del conveni les previsions que acorden durant la seua vigència.  
2. Les parts assumixen el compromís obligacional d'estudiar tècnicament, en el si de la comissió paritària del conveni, la proporcionalitat de les sancions previstes en el conveni col·lectiu i actualització de la tipificació de les faltes.  
  
Disposició addicional segona sobre actuació de la comissió paritària en matèria de classificació professional  
La comissió paritària atendrà les consultes formulades per les parts signants del present conveni col·lectiu en matèria d'enquadrament professional.  
Quan la consulta es formule per part d'empreses no associades a la representació empresarial signant del present conveni col·lectiu, o per part de professionals de l'assessorament laboral, l'emissió de dictamen per part de la comissió paritària estarà subjecta a un cànon de 300,00 €, que es destinarà íntegrament a sufragar les despeses de funcionament d'esta comissió.  
  
Disposició transitòria sobre classificació professional  
1. En la següent taula s'establix l'enquadrament de les figures professionals amb vigència fins a 31.12.2023, en els grups professionals del nou sistema de classificació professional sectorial a aplicar des de 01.01.2024.  
Grup 2023 Figura professional Nivell Àrea  
1 Responsable d'Àrea d'Operacions 7 Operacions  
1 Responsable d'Àrea o Departament 5 Admin./Tèc./Comercial  
2 Responsable de Secció 6 Operacions  
2 Responsable de Secció 4 Admin./Tèc./Comercial  
3 Coordinador-a 5 Operacions  
3 Tècnic/tècnica de manteniment 5 Operacions  
3 Maquinista A 5 Operacions  
3 Conductor-a 2 Oficis auxiliars  
3 Oficial administratiu-a/  
Tècnic-a comercial 3 Admin./Tèc./Comercial  
3 Carretoner-a 4 Operacions  
3 Maquinista B 4 Operacions  
4 Maquinista C 3 Operacions  
4 Auxiliar administratiu/administrativa  
Tècnic-a comercial 2 Admin./Tèc./Comercial  
5 Venedor-a 1 Admin./Tèc./Comercial  
5 Oficis Auxiliars 1 Oficis auxiliars  
5 Auxiliar d'Operacions 2 Operacions  
5 Operari/operària 1 Operacions  
  
  
2. Totes les persones treballadores que a la data de publicació del present conveni col·lectiu tinguen assignada d'acord amb el sistema de classificació professional publicat en el DOGV de 23.01.2017, alguna figura professional de l'àrea d'operacions de primer o de segon any, promocionaran al grup professional 3 del sistema de classificació professional regulat en el present conveni col·lectiu en els següents terminis:  
- Amb efectes des d'1 de gener de 2025, les persones treballadores amb figura professional de segon any quedaran enquadrades amb caràcter general en el grup professional 3.  
- Amb efectes des d'1 de gener de 2026, les persones treballadores amb figura professional de primer any quedaran enquadrades amb caràcter general en el grup professional 3.  
- Amb efectes des d'un de gener de 2027 perdran definitivament vigència les figures professionals de primer i de segon any, de manera que les noves incorporacions quedaran enquadrades, amb caràcter general, d'acord amb el nou sistema de classificació professional.  
3. Les persones treballadores que amb anterioritat als terminis establits en l'apartat anterior superen el primer o el segon any de la figura professional que tinguen assignada a la data de publicació del present conveni col·lectiu quedaran enquadrades en el grup professional que s'establix en la següent taula tan prompte com es complisca el termini temporal definit en cada figura professional:  
  
Àrea Figura professional transitòria Nivell Grup  
Operacions Carretoner-a 1r any 2 5  
Operacions Carretoner-a 2n any 3 4  
Operacions Carretoner-a 4 3  
  
Operacions Maquinista B 1r any 3 4  
Operacions Maquinista B 4 3  
  
Operacions Maquinista A 1r any 3 4  
Operacions Maquinista A 2n any 4 3  
Operacions Maquinista A 5 3  
  
Operacions Tècnic-a de manteniment 1r any 3 4  
Operacions Tècnic-a de manteniment 2n any 4 3  
Operacions Tècnic-a de manteniment 5 3  
  
  
Annex II. Model de denúncia situacions d'assetjament  
  
El Sr./la Sra.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ major d'edat, amb domicili al carrer/plaça\_\_\_\_\_\_\_\_\_\_\_\_\_\_\_\_\_\_\_\_\_núm.\_\_\_\_ de\_\_\_\_\_\_\_\_\_\_\_\_ i amb DNI/NIF núm.\_\_\_\_\_\_\_\_\_\_\_\_\_\_\_\_, treballador/treballadora de l'empresa del sector d'empreses elaboradores i comercialitzadores de fruita seca \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
Per mitjà del present escrit, interpose DENÚNCIA contra:  
Sr./Sra.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, treballador/treballadora de l'empresa del sector d'empreses elaboradores i comercialitzadores de fruita seca \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
Van ser TESTIMONIS (en cas que n'hi haguera o desitgen declarar):  
Sr./Sra.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ DNI/NIF\_\_\_\_\_\_\_\_\_\_\_\_, treballador/treballadora de l'empresa del sector d'empreses elaboradores i comercialitzadores de fruita seca \_\_\_\_\_\_\_\_\_\_\_  
I que les seues altres circumstàncies personals desconec, pels següents FETS:  
  
Per tot el que s'ha exposat SOL·LICITE que s'admeta el present escrit i s'actue d'acord amb el que s'establix en el conveni col·lectiu.  
  
Signat. La persona treballadora  
  
\_\_\_\_\_\_\_\_\_\_\_\_, \_\_\_\_\_\_d \_\_\_\_\_\_\_\_\_\_\_\_\_\_\_\_\_ de \_\_\_\_\_